b'\n_START_ARTICLE_\nGeometri\xc4\x8dni albedo\n_START_PARAGRAPH_\nGeometri\xc4\x8dni albedo (oznaka p) nebesnega telesa je razmerje med svetlostjo nebesnega telesa pri ni\xc4\x8delnem faznem kotu in svetlostjo difuzno sipane svetlobe (lambertska ploskev) na idealno beli ravni povr\xc5\xa1ini iste velikosti in na isti oddaljenosti od izvora. Geometri\xc4\x8dni albedo imenujemo tudi fizi\xc4\x8dni albedo. Beseda albedo izvira iz latinske besede albus, kar pomeni \xc2\xabbel\xc2\xbb._NEWLINE_Difuzno sipanje pomeni, da se sevanje enakomerno odbije v vse smeri (izotropno) ne glede na lego izvora vpadne svetlobe. Ni\xc4\x8delni fazni kot pomeni opazovanje vzdol\xc5\xbe smeri osvetljevanja. Za opazovanje s povr\xc5\xa1ine Zemlje to pomeni, da je telo v opoziciji in na ekliptiki. Telesa imajo razli\xc4\x8dno odbojnost za posamezne valovne dol\xc5\xbeine. Zaradi tega se uporablja tudi enobarvni geometri\xc4\x8dni albedo (monokromatski geometri\xc4\x8dni albedo), ki velja za samo eno valovno dol\xc5\xbeino (npr. rde\xc4\x8do)_NEWLINE_Vidni geometri\xc4\x8dni albedo (ali vizualni geometri\xc4\x8dni albedo) je geometri\xc4\x8dni albedo, ki se nana\xc5\xa1a samo na vidni del spektra elektromagnetnega spektra.'